The Kill Team

The Kill Team er en amerikansk krigsfilm fra 2019 regissert av Dan Krauss, som også var med på å skrive manus. Hovedrollene spilles av Alexander Skarsgård, Nat Wolff, Rob Morrow, Adam Long, Jonathan Whitesell, Brian Marc og Osy Ikhile.

Historien følger en ung soldat i den amerikanske hæren, som havner i konflikt med sin egen moral når bataljonen han er en del av, under hans overordnede sersjant Deeks, er med på å myrde afghanske sivile i Afghanistan. Filmen hadde premiere under Tribeca Film Festival den 27. april 2019. Den ble utgitt i USA den 25. oktober 2019.

Handling 
I 2009 er Andrew Briggman en ung soldat i den amerikanske hæren, som blir sendt til Afghanistan. Når sersjant Wallace blir drept av en veibombe under et raid i en landsby, overtar stabssersjant Deeks stillingen hans som leder for bataljonen. Deeks forteller bataljonen at de kommer til å finne de som var ansvarlige for å ha drept 24 amerikanske soldater, ved å ransake alle landsbyene i området. De fanger snart en såret mann, som blir anklaget for å ha plantet en veibombe langs veien. Deeks gir Briggman ordre om å skade mannen, men Briggman nekter. I løpet av det første raidet under ledelse av Deeks, hører Briggman et skudd og oppdager en ung gutt som ligger død. Medlemmer av bataljonen påstod at gutten hadde forsøkt å angripe dem med en granat, noe som fikk soldatene til å skyte ham. Briggman er imidlertid skeptisk, og tror at gutten egentlig er uskyldig.

Senere bruker Briggman datamaskinen sin for å sende en melding til faren sin om drapet på den unge gutten. Dette gjør at faren hans kontakter U.S. Army Criminal Investigation Division, for å etterforske Deeks. Senere blir Briggman vitne til at Deeks angriper en annen soldat, Marquez, som Deeks anklager for å ha kontaktet Criminal Investigation Division. Marquez blir deretter innlagt på sykehus. Under et annet raid blir Briggman vitne til at Rayburn henretter en ubevæpnet mann, og planter en AK-47 ved siden av ham for å få det til å se ut som om mannen var en fiendtlig soldat. Briggman blir snart desillusjonert over alt han har vært vitne til.

Briggman går til Deeks sitt kontor, og oppdager en rekke våpen. Men Deeks tar ham på fersken. Briggman forteller Deeks at den ubevæpnede mannen ikke fortjente å dø, men Deeks mener at alle i landsbyene samarbeider med terroristene. Briggman kontakter faren sin igjen, men bryter sammen i gråt når han beskriver den farlige posisjonen han befinner seg i. Senere fanger Rayburn en gammel mann, som ikke sier et ord. Deeks beordrer Rayburn og den motvillige Briggman til å henrette mannen. Men Deeks kaster en granat foran mannen, for å få det til å se ut som mannen hadde forsøkt å kaste granaten mot dem. Dette gjør at Briggman, for første gang, trykker på avtrekkeren og dreper mannen. Tilbake ved militærbasen deres feirer resten av bataljonen, samtidig som Briggman er traumatisert av hendelsen.

Briggman, som føler seg stadig mer skyldig for det han har vært med på, går til Deeks sitt kontor hvor han planlegger å begå selvmord. Men han klarer ikke å gjennomføre planene. Avslutningsteksten avslører at i 2010 ble fem soldater fra den amerikanske hæren siktet for å ha myrdet sivile i Afghanistan. Adam Winfield (avbildet som Briggman i filmen) erkjente straffskyld for drap, og ble dømt til tre år etter at han vitnet i retten mot stabssersjant Gibbs (kalt Deeks i filmen) som ble dømt til Livsvarig fengselsstraff.

Rolleliste 
 Nat Wolff som Andrew Briggman
 Alexander Skarsgård som sersjant Deeks
 Adam Long som Rayburn
 Jonathan Whitesell som Coombs
 Brian Marc som Marquez
 Rob Morrow som William Briggman
 Osy Ikhile som Weppler
 Anna Francolini som Laura Briggman
 Oliver Ritchie som Cappy
 Tunji Kasim som sersjant Wallace
 Taz Skylar som sersjant Dawes

Eksterne lenker 
 
 

Filmer fra 2019
Krigsfilmer fra USA
Engelskspråklige filmer